Meddelelse om indledning af en antidumpingprocedure vedrørende importen af indvendige gearnav til cykler med oprindelse i Japan

(2000/C 214/04)

Kommissionen har modtaget en klage i henhold til artikel 5 i Rådets forordning (EF) nr. 384/96(1), senest ændret ved Rådets forordning (EF) nr. 905/98(2) (i det følgende benævnt "grundforordningen"), hvori det hævdes, at indvendige gearnav til cykler med oprindelse i Japan importeres til dumpingpriser, hvorved der forvoldes den pågældende erhvervsgren i Fællesskabet skade.

1. Klage

Klagen blev indgivet den 6. juli 2000 af SRAM Deutschland GmbH (i det følgende benævnt "klageren"), som i denne sag tegner sig for 80 % af den samlede produktion i Fællesskabet af indvendige gearnav til cykler.

2. Vare

Den vare, der importeres til dumpingpriser, er indvendige gearnav i cykelhjul med integreret gearsystem (3 gear eller flere), også med navbremse (i det følgende benævnt "den pågældende vare"). Varen tariferes i øjeblikket under KN-kode ex 8714 99 90. Denne KN-kode angives blot til orientering.

Det hævdes også, at den pågældende vare ved import angives som nav med integreret frihjulsbremse eller tromlebremse, henhørende under KN-kode 8714 94 10 og 8714 93 10. I tilfælde hvor den pågældende vare angives under disse eller andre KN-koder, er den ligeledes omfattet af denne procedure.

3. Dumping

Påstanden om, at der finder dumping sted med hensyn til Japan er i mangel af salg i tilstrækkelige mængder på hjemmemarkedet baseret på en sammenligning af den normale værdi fastsat på grundlag af priserne ved eksport til et passende tredjeland (Taiwan) og priserne ved eksport af den pågældende vare til Fællesskabet. På dette grundlag er den beregnede dumpingmargen betydelig.

4. Skade

Klageren har fremlagt beviser for, at importen af den pågældende vare fra Japan er steget globalt udtrykt i absolutte tal og som markedsandel.

Det hævdes, at omfanget af og priserne på den pågældende importerede vare bl.a. har haft negative følgevirkninger for EF-erhvervsgrenens markedsandel, salgsmængde og priser, og dette har haft meget negative følger for EF-erhvervsgrenens finansielle situation og beskæftigelsen.

5. Procedure

Kommissionen har efter høring af det rådgivende udvalg fastslået, at klagen er indgivet af eller på vegne af EF-erhvervsgrenen, og at der foreligger tilstrækkelige beviser til at begrunde indledningen af en procedure, og iværksætter hermed en undersøgelse i henhold til artikel 5 i grundforordningen.

5.1. Procedure for fastsættelse af dumping og skade

Det vil med undersøgelsen blive fastslået, om den pågældende vare med oprindelse i Japan importeres til dumpingpriser, og om dette har forvoldt skade.

a) Spørgeskemaer

For at indhente de oplysninger, som den anser for nødvendige til sin undersøgelse, sender Kommissionen spørgeskemaer til EF-erhvervsgrenen og alle producentsammenslutninger i Fællesskabet, de eksporterende producenter i Japan og alle sammenslutninger af eksporterende producenter, til importørerne og alle sammenslutninger af importører, der er nævnt i klagen, samt til myndighederne i Japan.

Alle interesserede parter bør kontakte Kommissionen omgående og senest inden den frist, der er fastsat i punkt 6, litra a), for at få fastslået, om de er opført i klagen, og i påkommende tilfælde anmode om et spørgeskema, idet den frist, der er fastsat i punkt 6, litra b), i denne meddelelse, er gældende for alle interesserede parter.

b) Indhentning af oplysninger samt høringer

Alle interesserede parter opfordres til at tilkendegive deres synspunkter, indgive andre oplysninger end besvarelser af spørgeskemaer og fremlægge dokumentation til støtte herfor. Sådanne oplysninger og dokumentation skal være Kommissionen i hænde inden for den frist, der er fastsat i punkt 6, litra b), i denne meddelelse.

Kommissionen kan endvidere høre interesserede parter, forudsat at de indgiver anmodning herom og godtgør, at der er særlige grunde til, at de bør høres. Anmodningen skal indgives inden for den frist, der er fastsat i punkt 6, litra c), i denne meddelelse.

5.2. Procedure for vurdering af Fællesskabets interesser

For at sikre, at der kan træffes beslutning om, hvorvidt det er i Fællesskabets interesse at vedtage antidumpingforanstaltninger, hvis det godtgøres, at der finder dumping sted og forvoldes skade som følge heraf, kan EF-erhvervsgrenen, importørerne, deres repræsentative sammenslutninger, repræsentative brugere og repræsentative forbrugerorganisationer i overensstemmelse med artikel 21 i grundforordningen give sig til kende og indgive oplysninger til Kommissionen inden for den almindelige frist, der er fastsat i punkt 6, litra b), i denne meddelelse, forudsat at de kan godtgøre, at der er en objektiv forbindelse mellem deres aktiviteter og den pågældende vare. Der vil kun blive taget hensyn til oplysninger, der indgives i henhold til nævnte artikel, hvis de er behørigt dokumenterede ved indgivelsen heraf.

6. Frister

a) For parter, der anmoder om et spørgeskema

Alle interesserede parter bør snarest muligt anmode om et spørgeskema og senest 15 dage efter offentliggørelsen af denne meddelelse i De Europæiske Fællesskabers Tidende.

b) For parter, der ønsker at give sig til kende og indgive besvarelser af spørgeskemaer og andre oplysninger

Alle interesserede parter må, hvis der skal tages hensyn til deres redegørelser i forbindelse med undersøgelsen, give sig til kende, fremføre deres synspunkter skriftligt og indgive besvarelser af spørgeskemaet og alle andre oplysninger inden for en frist på 40 dage fra datoen for offentliggørelsen af denne meddelelse i De Europæiske Fællesskabers Tidende.

c) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

7. Skriftlige redegørelser, besvarelser af spørgeskemaet og korrespondance

Alle redegørelser og anmodninger indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-adresse, telefon-, fax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat C og E

DM 24 - 8/37

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex: COMEU B 21877

8. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for fristerne eller lægger væsentlige hindringer i vejen for undersøgelsen, kan der i henhold til artikel 18 i grundforordningen træffes foreløbige eller endelige afgørelser, positive eller negative, på grundlag af de foreliggende faktiske oplysninger.

Konstateres det, at en interesseret part har indgivet forkerte eller misvisende oplysninger, skal der ikke tages hensyn til sådanne oplysninger, og der kan gøres brug af de foreliggende faktiske oplysninger.

9. Tidsplan for undersøgelsen

Undersøgelsen afsluttes i overensstemmelse med artikel 6, stk. 9, i grundforordningen inden for en frist på 15 måneder fra offentliggørelsen af denne meddelelse i De Europæiske Fællesskabers Tidende. I overensstemmelse med artikel 7, stk. 1, i grundforordningen kan der træffes midlertidige foranstaltninger senest 9 måneder efter offentliggørelsen af denne meddelelse i De Europæiske Fællesskabers Tidende.

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.